b'\n_START_ARTICLE_\nBelotin\xc8\x9b, Arad\n_START_SECTION_\nIstorie\n_START_PARAGRAPH_\nBelotin\xc8\x9bul apare men\xc8\x9bionat pentru prima dat\xc4\x83 \xc3\xaen diplome din secolul XVII, sub diferite nume: Baillet, Beleth\xc3\xa1za \xc8\x99i Belotincz. Conscrip\xc8\x9bia Banatului de la 1717 men\xc8\x9bioneaz\xc4\x83 la r\xc3\xa2ndul ei c\xc4\x83 localitatea este locuit\xc4\x83. A fost proprietate erarial\xc4\x83 p\xc3\xa2n\xc4\x83 la 1845, c\xc3\xa2nd este donat\xc4\x83 lui Tour Teodor. \xc3\x8en 1873 a avut loc o epidemie de holer\xc4\x83 care a luat via\xc8\x9ba a peste 250 locuitori._NEWLINE_\xc3\x8en anul 2006 autorit\xc4\x83\xc8\x9bile jude\xc8\x9bene au r\xc4\x83spuns nefavorabil cererii localnicilor din Bleotin\xc8\x9b de a deveni comun\xc4\x83, de\xc8\x99i potrivit s\xc4\x83tenilor acest\xc4\x83 solu\xc8\x9bie i-ar scuti de ocolul prin Lipova pentru a ajunge \xc3\xaen re\xc8\x99edin\xc8\x9ba de comun\xc4\x83. Cererii localnicilor din Belotin\xc8\x9b li s-au al\xc4\x83turat cei din satele \xc3\xaenvecinate Chelmac \xc8\x99i Lalasin\xc8\x9b, afla\xc8\x9bi \xc3\xaen aceea\xc8\x99i situa\xc8\x9bie.\n_START_SECTION_\nPopula\xc8\x9bia\n_START_PARAGRAPH_\nLocuitorii au fost din totdeauna rom\xc3\xa2ni. Cea mai numeroas\xc4\x83 popula\xc8\x9bie s-a \xc3\xaenregistrat \xc3\xaen 1890: 1.256 locuitori, din care 1.179 rom\xc3\xa2ni (94%). Popula\xc8\x9bia a sc\xc4\x83zut constant. La recens\xc4\x83m\xc3\xa2ntul din 2002 erau \xc3\xaenregistra\xc8\x9bi 358 locuitori, din care 354 rom\xc3\xa2ni.\n_START_SECTION_\nVia\xc8\x9ba religioas\xc4\x83\n_START_PARAGRAPH_\nDin punct de vedere confesional, majoritatea locuitorilor sunt de religie ortodox\xc4\x83. \xc3\x8en trecut a existat o comunitate greco-catolic\xc4\x83 semnificativ\xc4\x83. Trecerea unei p\xc4\x83r\xc8\x9bi din ortodoc\xc8\x99i la biserica unit\xc4\x83 a avut loc la sf\xc3\xa2r\xc8\x99itul secolului XIX \xc8\x99i \xc3\xaenceputul secolului XX (circa 18-20% din total). Dup\xc4\x83 interzicerea Bisericii Rom\xc3\xa2ne Unite \xc3\xaen anul 1948, parohia unit\xc4\x83 a fost desfiin\xc8\x9bat\xc4\x83, iar credincio\xc8\x99ii din localitate au folosit exclusiv biserica ortodox\xc4\x83._NEWLINE_Belotin\xc8\x9bul a devenit cunoscut \xc8\x99i din cauza conflictului interconfesional dintre Bisericile Ortodox\xc4\x83 \xc8\x99i Greco Catolic\xc4\x83, pe seama bisericii greco-catolice. Episcopiei Ortodoxe a Aradului a refuzat s\xc4\x83 restituie biserica greco-catolic\xc4\x83 aflat\xc4\x83 \xc3\xaentr-o stare avansat\xc4\x83 de degradare, propun\xc3\xa2nd \xc3\xaen schimb demolarea ei.'